b'\n_START_ARTICLE_\nSamaritana (personatge b\xc3\xadblic)\n_START_SECTION_\nLlegenda de Fotina\n_START_PARAGRAPH_\nA partir de l\'episodi, s\'elabor\xc3\xa0 una llegenda pietosa, molt arrelada especialment a les esgl\xc3\xa9sies orientals. Segons ella, la samaritana es deia Fotina. Despr\xc3\xa9s de con\xc3\xa8ixer Crist, es convert\xc3\xad juntament amb les seves quatre germanes (Fota, F\xc3\xb2tida, Parasceva i Cir\xc3\xadaca) i els seus dos fills (Jos\xc3\xa9s i V\xc3\xadctor), i es dedic\xc3\xa0 a predicar el cristianisme. Segons algunes tradicions, arrib\xc3\xa0 a Cartago, on fou la primera evangelitzadora; altres versions fan que viatgi a Roma, on mor\xc3\xad durant les persecucions de Ner\xc3\xb3. Segons aquesta versi\xc3\xb3, va convertir al cristianisme la filla de l\'emperador Domnina i cent dels seus servents._NEWLINE_Mentre vivien a Cartago, ella i Jos\xc3\xa9s predicaven, i V\xc3\xadctor, el fill major, lluitava com a soldat a l\'ex\xc3\xa8rcit rom\xc3\xa0 i fou comandant a Atalia (\xc3\x80sia Menor), fins que Ner\xc3\xb3 el crid\xc3\xa0 a It\xc3\xa0lia per col\xc2\xb7laborar en la persecuci\xc3\xb3 dels cristians. Sebasti\xc3\xa0, un oficial seu que sabia que era cristi\xc3\xa0, li recoman\xc3\xa0 que segu\xc3\xads les ordres de l\'emperador i que dissimul\xc3\xa9s, i que la seva mare i germ\xc3\xa0 deixessin de predicar p\xc3\xbablicament per evitar el c\xc3\xa0stig. V\xc3\xadctor, no obstant aix\xc3\xb2, decid\xc3\xad de predicar ell tamb\xc3\xa9. Mentrestant, Sebasti\xc3\xa0 qued\xc3\xa0 cec i mut durant tres dies, i al quart en parl\xc3\xa0, declar\xc3\xa0 que l\'\xc3\xbanic d\xc3\xa9u veritable era el cristi\xc3\xa0, ja que durant aquells dies havia tingut la revelaci\xc3\xb3 de Crist. Aviat fou batejat, amb alguns dels seus servents que havien vist com recuperava la vista i la parla._NEWLINE_Quan Ner\xc3\xb3 se n\'assabent\xc3\xa0, els crid\xc3\xa0 a Roma. En una nova revelaci\xc3\xb3, el Senyor digu\xc3\xa9 a V\xc3\xadctor que no tingu\xc3\xa9s por de Ner\xc3\xb3 i que canvi\xc3\xa9s el seu nom pel de Fot\xc3\xad, ja que ell il\xc2\xb7luminaria moltes persones perqu\xc3\xa8 creguessin en Ell. Igualment, Fotina va tenir la revelaci\xc3\xb3 del que passava i emprengu\xc3\xa9 el viatge cap a Roma._NEWLINE_Reunits a Roma, foren portats davant l\'emperador i s\'hi confessaren cristians. Detinguts, foren torturats de diverses maneres. Fou llavors quan convertiren Domnina i realitzaren miracles i conversions. da i executada per l\'ex\xc3\xa8rcit rom\xc3\xa0, amb la seva fam\xc3\xadlia: se\'ls haurien tret els ulls i foren escorxats. Dos dels botxins s\'haurien convertit al cristianisme, Sebasti\xc3\xa0 i Anatoli, i tamb\xc3\xa9 haurien estat martiritzats, cap al 66.\n_START_SECTION_\nVeneraci\xc3\xb3\n_START_PARAGRAPH_\nA l\'Esgl\xc3\xa9sia Ortodoxa commemora com a m\xc3\xa0rtirs "Fotina, la samaritana, els seus fills V\xc3\xadctor o Fot\xc3\xad, i Jos\xc3\xa9s, i les seves germanes Anatola, Fota, F\xc3\xb2tide, Parasceva i Cir\xc3\xadaca; Domnina, filla de Ner\xc3\xb3, i el m\xc3\xa0rtir Sebasti\xc3\xa0"; la commemoraci\xc3\xb3 conjunta es fa el 26 de febrer i el Diumenge de la Samaritana, el cinqu\xc3\xa8 diumenge de P\xc3\xa0squa; a la cat\xc3\xb2lica, el 6 de maig._NEWLINE_Fou introdu\xc3\xafda al Martirologi rom\xc3\xa0 pel cardenal Cesare Baronio, com a resposta a l\'antiga tradici\xc3\xb3 romana que el cap de Fotina es conservava a la bas\xc3\xadlia de Sant Pau Extramurs. El martirologi esmenta "Fotina la samaritana, Josep i V\xc3\xadctor els seus fills, l\'oficial Sebasti\xc3\xa0, Anatoli, Foci, les seves germanes F\xc3\xb2cida, Parasceva i Cir\xc3\xadaca"._NEWLINE_A Nabl\xc3\xbas, lloc de l\'antiga Sequem, es conserva, segons la tradici\xc3\xb3, el Pou de Jacob, a l\'esgl\xc3\xa9sia cristiana de Bir Ja\'qub o de Santa Fotina.'